Вашингтон (, „Вашингтон“) е линеен кораб на САЩ. Той е вторият кораб от типа „Норт Керълайна“ и е построен във Филаделфийската военна корабостроителница, носи името на едноименния щат. В първите месеци след влизането на Съединените щати във Втората световна война на 7 декември 1941 година охранява конвои с доставки за Съветския съюз. В началото на 1942 г. „Вашингтон“ е сред двадесетте първи американски кораба оборудвани с радар. През лятото на 1942 година е прехвърлен на Тихоокеанския театър, където изиграва решаваща роля за американската победа в морската битка при Гуадалканал. Тук той, на 15 ноември 1942 г., потопява японския линкор „Киришима“. „Вашингтон“ на протежение на войната не понася бойни загуби, макар да получава повреди от действията на противника. Той е торпилиран при Гуадалканал и е поразен от един 5-дюймов снаряд, който преминава през неговата радарна антена, без да се взриви, и без да предизвика съществени разрушения. Участва във военните действия срещу Япония до края на войната, след което е използван за превоз на войници от Европа до Съединените щати. През 1947 година е прехвърлен в резерва, а през 1960 година е бракуван и рециклиран.